D Geografii isch scho im Alterdum ä wichdigs Hilfsmiddel gsi, sich uf dr Ärde z rächt z finde. So git än altägyptische Schriiber us em Neue Riich im enä Brief an ä Kolleg ä sortierti Lischde vo Schdedt in Kanaan.[1] Au s Brinzip vo de Landcharte hai die alte Ägypter scho kennt. Die eltischdi Landcharte schdammt au usem Neue Riich und zeigt es Bärggebiet mit Goldmine, Dääler und Wasserquelle, und git au Kommentar.[2] Bi de antike Grieche isch dr Herodot dr bekanntischd Geograf. Er het im 5. Johrhundert vor dr Ziitwändi gläbt und vili Länder im Middleren Oschde bereist und denn in siiner Gschicht beschriibe. Im vierte Johrhundert het dr Eudoxos von Knidos Regle ufgschdellt, wie mä ä geografischen Ort beschdimmt. Dr Eratosthenes, wo im dritte Johrhundert vor dr Ziitwändi z Alexandria gläbt het, het dr Umfang vo dr Ärde berächnet und het ä Charte mit Gradnetz vo dr bekannte Wält entwicklet. Mit siim Buech Geographika het er dr Geografii ihre Name gä.[3] Anderi wichdigi griechische Geografe si dr Poseidonios, dr Ptolemäos und dr Strabo, wo dr Middelmeerruum beschriibe het, gsi. Die arabische Gschichtschriiber, dr al-Idrisi im 12. Johrhundert und dr Ibn Battuta im vierzähnte hai die griechischi Dradition wiitergfüehrt. Au europäischi Missionar und Händler, wie dr Marco Polo, hai über fremdi Länder Bricht gschriibe. Mit de Entdeckigsreise vom 15. und 16. Johrhundert si d Kosmografie und d Chartesammlige, wo sit 1595 "Atlas" heisse, hüfiger und immer genauer worde. Sit dr Arbet vom Bernhard Varen im 17. Johrhundert si die qualitative Beschriibige dur quantitativi Mässige ergänzt worde und d Geografii het dr erschd Schritt gmacht, ä moderni Wüsseschaft z wärde. Dr Alexander von Humboldt (1769-1859) het d Geografii mit de Naturwüsseschafte verbunde und dr Carl Ritter (1779-1859) mit dr Anthropologii und Länderkund.